Ish-Presidenti Clinton ndërmerr një nismë të re kundër varfërisë
Në një konferencë në Nju Jork, udhëheqës botërorë dhe të sektorit privat diskutuan për zgjidhjen e disa probleme madhore
Pesë vjet pas presidencës së tij, Bill Clintoni po e vë në punë edhe një herë ndikimin e tij për të zgjidhur disa nga çështjet madhore të botës. Duke përfituar nga fakti i takimit të OKB-së në New York, ish-presidenti mblodhi së bashku rreth 40 udhëheqës botërorë dhe emra të tjerë me peshë nga sektori privat për një takim tre ditor që synon zgjidhjen e disa shqetësimeve më të mëdha që kërcënojnë botën e sotme. Nisma Globale Clinton i hapi punimet të enjten me një seancë plenare mbi sfidat globale drejtuar nga një komision ku bënin pjesë Mbreti Abdullah i Jordanisë, Kryeministri Tony Blair, Sekretarja amerikane e Shtetit Condoleezza Rice dhe vetë ish-presidenti Clinton. Pjesëmarrësve u kërkohet të bëjnë një premtim për të realizuar diçka konkrete vitin e ardhshëm duke filluar me një kontribut prej 15 mijë dollarësh. Takimet përqendrohen në tema që fillojnë që nga varfëria, lufta kundër korrupsionit, feja dhe konfliktet politike. Kryeministri britanik Tony Blair foli për çështjen e Gazës dhe zhvillimin në rajon. Një temë tjetër e rëndësishme ishte çështja e Islamizmit dhe lidhjet e tij me terrorizmin. Mbreti Abdullah i Jordanisë kryesoi këtë diskutim. Pas konferencës, presidenti Clinton tregoi se çfarë ishte arritur ditën e parë. Konferenca që mbyllet sot, është e lidhur me Asamblenë e Përgjithshme të Kombeve të Bashkuara që ka mbledhur së bashku udhëheqësit botërorë të New Yorkut.